**ELŐTERJESZTÉS**

**Hévíz Város Önkormányzat Képviselő-testületének**

**2026. február 26-ai rendes nyilvános ülésére**

**Tárgya:** Hévíz Város Önkormányzat egyedi fejlesztési és támogatási igényének benyújtása

**Az előterjesztő:** Naszádos Péter polgármester

**Készítette:** Zerényi Attila beruházási és műszaki ügyintéző

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város Polgármestere

**1.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Az elmúlt időszakban Hévíz Város Önkormányzatához a lakosság részéről több közérdekű bejelentés és javaslat érkezett különböző csatornákon – személyesen, írásban, valamint az elektronikus ügyintézési felületen keresztül.

E bejelentések és javaslatok nagy része a közterületek, közutak állapotára, forgalmi rendre és forgalomtechnikai továbbá parkolási rend fejlesztésére, a zöld és kék infrastruktúra karbantartására, valamint a bizonyos esetben közcélú infrastruktúra hiányára rámutatva a lakosság részére is fontos, vagy szükségszerű rövid és hosszú távú fejlesztésekre vonatkozott.

A beérkezett észrevételek összegyűjtését és rendszerezését követően az Önkormányzat által üzemeltetett közintézményi épületek szükségszerű és elkerülhetetlen felújítási, fejlesztési igényeivel kiegészítve összeállt egy több éven átívelő, rövid- és hosszútávú fejlesztési javaslatokat tartalmazó lista, benne előzetes tervezői, továbbá az ÉKS-2025 (Építőipari Költségbecslési Segédlet) árképzésén alapuló becsült bekerülési költségekkel.

A dokumentum létrehozásának célja az volt, hogy az Önkormányzat költségvetésének előkészítő mellékleteként alapot szolgáltasson a város jövőbeli fejlesztési irányainak meghatározásához, a tervezési és költségvetési prioritások kijelöléséhez, továbbá hatékony eszközt biztosítson a lakossági beadványok, igények és panaszok nyomon követésére, kezelésére és rendezésére vonatkozóan.

**A fejlesztési javaslatok tartalma, a mellékelt Excel lista struktúrájának bemutatása:**

A lista a célterületek vonatkozásában két fő fejlesztési csoportot tartalmaz, az alábbiak szerint:

* Intézményi épületek fejlesztése, felújítása, karbantartása, a közintézmények üzemeltetői javaslatára a városfejlesztési osztály előkészítése alapján.
* Települési infrastruktúra fejlesztése, felújítása, melynek alapját a városvezetés javaslatai, a városüzemeltető hiba bejelentései, az önkormányzat kötelező feladatellátásából adódó kötelezettségek, továbbá lakossági beadványok és javaslatok képezik.

A fejlesztési javaslatok időtartamára vonatkozóan alábbi két kategória különíthető el:

* Rövidtávon (1–2 éven belül) megvalósítható, Közintézményi épületeket lakossági igényeket közvetlenül érintő és városüzemeltetési feladatokat,
* Hosszútávú (3–10 évre szóló) fejlesztési koncepciók, amelyek a város arculatának, közlekedési infrastruktúrájának, szolgáltatási színvonalának és turisztikai vonzerejének komplex fejlesztését célozzák (bekerülési költség nélküli felsorolás).

A fejlesztési javaslat lista kategorizálást (priorizálást), költségvetési év, illetve forrás megjelölést nem tartalmaz. A javaslatok részletes listáját és a kapcsolódó becsült bekerülési költségeket az előterjesztés melléklete tartalmazza.

**Tisztelt Képviselő-testület!**

Tekintettel a fejlesztési javaslatok stratégiai jelentőségére, a közlekedésbiztonsági, állagmegóvási, jókarbantartási, kötelező feladatellátásból adódó törvényi kötelezettségek Önkormányzat részéről történő ellátására, kérjük, hogy a Képviselő-testület a napirendet vitassa meg, szükség szerint javaslataival egészítse ki, továbbá az elhangzott vélemények, kiegészítések figyelembevételével tegyen javaslatot a fejlesztések fontossági sorrendjének (prioritásának) meghatározására, ütemezésére.

Mivel Hévíz Város Önkormányzat idei és előre látható költségvetése e szükséges a közfeladatok ellátásának színterét, feltételét biztosító fejlesztésekhez a szükséges forrást a közfeladatok ellátásának kötelezettségére tekintettel nem tudja biztosítani, szükséges olyan felterjesztéssel élni, a kormányzati szervek felé, mely felhívja a figyelmet Hévíz Város Önkormányzat sajátos helyzetére.

Hévíz Város Önkormányzat nem volt támogatottja középváros fejlesztési programnak. Számára – mint 5.000 lakos alatti településnek a - Magyar Falu pályázat, mint lehetőség áll rendelkezésre.

Viszont Hévíz város adottságai a turizmusban betöltött helyzete, súlya, jelentősége miatt nem ezen kategóriában tud forráshoz jutni.

Szükséges felhívni a figyelmet a Hévíz város egyedi támogatási igényére. A csatolt fejlesztési igény lista ezt mutatja, jelenleg milyen forrás lenne szükséges.

Kiemelten fontosnak tartjuk az üdülőhelyi támogatás rendszerének újra átgondolt, módosított és Hévíz Város Önkormányzatát kedvezően érintő újra bevezetését.

A megfogalmazott polgármesteri javaslat:

**1. Hévíz városfejlesztési program:**

Szükséges lenne egy kisvárosi fejlesztési programra, hasonlóan ahhoz, amit Keszthely, Zalaegerszeg, Nagykanizsa kapott, 8,5-9 milliárd forinttal. Hévíz kimaradt ebből a programból. Nincs kisvárosi program, csak Magyar Falu program és megyei jogú városok programja. Az összeírás alapján a jelenlegi állapotú épületek felújítása és néhány út építése, 2 milliárd 255 millió forintot tenne ki. Az önkormányzat épülete, a díszterem rossz állapotban van. Több száz millió forint kell csak a felújításhoz. Hévíz önerőből ezt nem tudja megoldani. Javaslat a leendő kormányhoz, hogy legyen egy kisvárosi fejlesztési program vagy konkrétan célzottan Hévízen egy fejlesztési program lakosság és GDP arányosan. Ez 3-4 milliárd forint közötti összeg lenne.

**2. Tófürdő beruházás:**

Hévíz Város Önkormányzat képviselőjeként továbbra is szeretnék megkapni a szavazati jogot a tervpályázatban. Az új kormány minél előbb fogadja azokat a döntéshozókat, akik a tervpályázatban döntenek. Cél, hogy kormányhatározattal legyen kiemelt állami beruházássá minősítve a Hévízi-tó fejlesztése. Legyenek blokkokra bontva az összegek és az első része a forrásnak legyen meghatározva a kormányhatározatban, de ne csak a tervezés, hanem a bontás összege is szerepeljen a kormányhatározatban és legyen kiemelt beruházás.

**3. Idegenforgalmi adó visszavezetése:**

Hévíz város és önkormányzat működését egyetlen egy dolog megoldaná, ha az idegenforgalmi adó után járó egy forintot visszavezetnék. Kezdeményezzük, hogy a 25 ezer fő alatti települések kapják vissza az idegenforgalmi adó után járó nem 2 forintot, hanem 1 forintot. Ez kihatással lenne a Balaton egész területére és az Siófok, Füred, Hajdúszoboszló, Harkány, Sárvár, az összes fürdő, az összes balatoni települését is érintené. 10 millió vendégéjszakával számolva ez nem nagy összeg állami költségvetés szinten, ha a kistelepüléseket ezzel lehet támogatni akkor ez ennyit meg kell, hogy érjen.

Kérjük az előterjesztés megvitatását. A döntés egyszerű szótöbbséget igényel.

**2.**

**HATÁROZATI JAVASLAT**

1. Hévíz Város Önkormányzat Képviselő-testülete az előterjesztés szerinti városüzemeltetési, városfejlesztési kérdéseket megtárgyalta, a rövid- és hosszútávú fejlesztési javaslatokat tartalmazó listát megvitatta az abban foglaltakat indokoltnak és szükségesnek, a források rendelkezésre állásának függvényében megvalósítandónak tartja.

2. A Képviselő-testület felkéri a polgármestert, hogy vizsgáltassa és figyeltesse a külső forrásokból történő megvalósítás lehetőségét, illetve a következő évek költségvetésének tervezése során az adott évi beruházok kijelölésénél e fejlesztések kerüljenek megvizsgálásra, rangsorolásra.

Felelős: Naszádos Péter polgármester

Határidő: 2026. december 31 és folyamatos

3. A Képviselő-testület felhatalmazza a polgármestert, hogy az előterjesztés szerinti kérdésekben Hévíz Város Önkormányzat támogatási igényével forduljon a kormányzati szervekhez.

Felelős: Naszádos Péter polgármester

Határidő: 2026. március 15.

**4.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Zerényi Attila | beruházási ügyintéző |  |  |
| Olt István | városfejlesztési osztályvezető |  |  |
| Szintén László | költségvetési szempontból |  |  |
| dr. Tüske Róbert | jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |